Jayde se man lewer roerende huldeblykChristopher en Jayde Panayiotou. Foto: Facebook “Jayde woon in die wind soos ‘n natuurlike krag. Sy kan gesien word in die bloeisels; sy is die geel in affodille, haar gunstelingblom. Sy is die kruin van elke brekende golf, sy is die vrugbare grond; sy is die blywende kooltjies in die vuur.” Christopher het die toespraak gemaak tydens Jayde se begrafnisdiens by die Mater Dei katolieke kerk in Port Elizabeth. “Aan my bruid, my vrou, my beste vriendin en liefde van my lewe, woorde ontgaan my. Jy was die sout in my see, die sterre in my hemelruim en my sand op die grond. Jy was nog altyd pragtig in my oë. Jy het ŉ glans uitgestraal wat my asem weggeslaan het; jou glans het oor alles en almal rondom jou geskyn sodat hulle suiwerder en meer pragtig as ooit was.” Panayiotou het gesê dit was ŉ eer dat Jayde hom as haar man gekies het. “Ek het uitgesien na ŉ lewe waar ons elke dag sou werk om die beste in mekaar uit te bring. Ons het die potensiaal gehad om vol en vervullende lewens te lei, om ŉ positiewe invloed op almal rondom ons te wees.” Panayiotou het Jayde beskryf as die wonderlikste vrou wat hy nog ooit geken het. “Ek was geëerd om die afgelope 11 jaar saam met haar te wees en ek is verbyster deur haar skielike heengaan. Sy het my die gelukkigste man in die wêreld gemaak en ek kon nog nooit uitwerk hoekom sy haar hart vir my gegee het nie.” Volgens Panayiotou was Jayde ŉ “diep” mens. “Jayde het dikwels in trane by die huis aangekom omdat sy net elke kind en dier wat op haar pad gekom het, wou red. Oor die afgelope 11 jaar wat ons saam was, het ek ŉ diepgaande liefde en respek vir haar familie, wat my eie geword het, gekry.” Panayiotou het almal bedank wat Jayde se lewe gevier het. “Vandag moet nie ŉ dag van hartseer wees nie, hoewel haar heengaan werklik tragies is. Dit moet ŉ viering wees van die lewe van een van God se beste skeppings.” Panayiotou se liggaam is verlede week Woensdag in ŉ “afgeleë gebied” naby die Kwanobuhle-township buite Uitenhage gevind, nadat sy vermoedelik verlede Dinsdag buite die Stellen Glen-veiligheidskompleks in Kabega Park ontvoer is. Sy het gestaan en wag vir haar vriendin saam met wie sy werk toe sou ry, maar het verdwyn voordat haar vriendin opgedaag het. News24 Klik hier vir alle vorige berigte oor die saak op Maroela Media.